ለሳዑዲ ዓረቢያ ተመላሾች ከቀረጥ ነፃ ዕድል ማሻሻያ ተደረገ
በዳዊት እንደሻውየገንዘብና ኢኮኖሚ ትብብር ሚኒስቴር የሳዑዲ ዓረቢያ ተመላሾችን የቀረጥ ነፃ ዕድል አሻሻለ፡፡ከአሁን ቀደም ሚኒስቴሩ ተመላሾችን ለመደገፍ ሲባል ወደ አገራቸው ሲመለሱ ይዘዋቸው ሊመጡ ይችላሉ ተብለው የተገመቱ ወደ 21 የሚጠጉ የቤት መገልገያ ዕቃዎችን፣ ከቀረጥ ነፃ እንዲያስገቡ በሚኒስትሩ በዶ/ር አብርሃም ተከስተ ተፈርሞ በወጣ ደብዳቤ ማሳወቁ ይታወሳል፡፡ባለፈው ሳምንት ሚኒስቴሩ ባደረገው ማሻሻያ መሠረት፣ ወደ ሰባት የሚጠጉ የቤት መገልገያ ዕቃዎች እንዲካተቱ አዟል፡፡በዚህ መሠረት እያንዳንዳቸው የሳዑዲ ዓረቢያ ተመላሾች ሶፋ፣ ዓረቢያን መጅሊስ፣ መጋረጃ፣ ምንጣፍ፣ እንዲሁም ቴሌቪዥን እስከ 42 ኢንች አንድ አንድ ከቀረጥ ነፃ እንዲያስገቡ ተፈቅዷል፡፡ከአሁን በፊት በነበረው መሠረት ለተጓዦች ከ21 ኢንች በላይ ቴሌቪዥን አይፈቀድም ነበር፡፡ ከዚህም በተጨማሪ ተመላሾቹ የውኃ ማጣሪያ፣ የውኃ ማፍያና የቡና መፍጫ መሣሪያዎች ማስገባት ተፈቅዶላቸዋል፡፡በተጨማሪም ሚኒስቴሩ እንደ ብርጭቆ፣ ሹካ፣ ማንኪያ፣ ማብሰያ ድስቶችን የመሰሉትን አንድ ደርዘን ከየዓይነቱ እንዲያስገቡ ፈቅዷል፡፡የሳዑዲ ዓረቢያ መንግሥት በሕገወጥ መንገድ የሚኖሩ የውጭ አገር ዜጎች በሦስት ወራት ጊዜ ውስጥ እንዲወጡ ትዕዛዝ ካስተላለፈ በኋላ 400,000 ያህል ኢትዮጵያውያን ወደ አገራቸው ይመለሳሉ ተብሎ የተጠበቀ ቢሆንም፣ እስካሁን ግን ከ82 ሺሕ በላይ ብቻ ሲመዘገቡ፣ 30 ሺሕ ያህል መመለሳቸው ተገልጿል፡፡በአሁኑ ወቅት ከተሰጠው የሦስት ወራት ጊዜ ሊያልቅ የተወሰኑ ቀናት ቀርተዋል፡፡ ከአራት ዓመታት በፊት የሳዑዲ ዓረቢያ መንግሥት ሕገወጥ ስደተኞችን ከአገሩ የማስወጣት ተመሳሳይ ዘመቻ ማድረጉ አይዘነጋም፡፡በዚህም አገሪቷን ለቀው ከወጡ ወደ 2.5 ሚሊዮን ስደተኞች ከ100 ሺሕ በላይ ኢትዮጵያውያን ነበሩ፡፡በወቅቱ ሳዑዲ ዓረቢያ ይኖሩ የነበሩ ኢትዮጵያውያን እዚያው በሚኖሩ የሳዑዲ ዓረቢያ ዜጋዎች ላይ ጥቃት ሲደርስባቸውና ንብረታቸው ሲወሰድ፣ በማኅበራዊ ሚዲያዎች መተላለፉ የሕዝብ ቁጣ መቀስቀሱ ይታወሳል፡፡በቅርቡ ለችግሩ እልባት ለመስጠት የውጭ ጉዳይ ሚኒስትሩን ጨምሮ የተለያዩ የመንግሥት ባለሥልጣናት ከሳምንታት በፊት ወደ ሳዑዲ ዓረቢያ ሄደው ነበር፡፡ በወቅቱ ሁለቱ አገሮች የሥራ ሥምሪት ስምምነት መፈራረማቸው አይዘነጋም፡፡                              